<classify> WAJUMBE wa Kamati ya Ushauri ya Mkoa wa Morogoro RCC, wamebariki kufanyika kwa mabadiliko kwa Halmashauri ya Mji wa Ifakara na Halmashauri ya Wilaya ya Kilombero, baada ya Rais John Magufuli kumwelekeza Waziri wa Nchi, Ofi si ya Rais, Tawala za Mikoa na Serikali za Mitaa TAMISEMI, Selemani Jafo.Uamuzi wa kubariki mabadiliko hayo, ulifanyika kwa njia ya kupiga kura za wazi kwa wajumbe halali 27 kwa mujibu wa sheria, walioshiriki kikao cha RCC kilichofanyika hivi karibuni chini ya Mkuu wa Mkoa wa Morogoro, Loata Ole Sanare.Wajumbe wote walipiga kura za ndiyo, baada ya kuwasilishwa kwa taarifa ya muhtasari wa kikao maalumu cha Kamati ya Ushauri ya Wilaya DCC ya Kilombero DCC na Mkuu wa Wilaya hiyo, James Ihunyo. Ihunyo alisema Baraza la Madiwani la Halmashauri ya Wilaya ya Kilombero katika kikao chake cha Desemba 12, mwaka huu, lilipitisha mapendekezo ya Kamati ya Fedha, Uongozi na Mipango kuhusu mabadiliko ya hati ya halmashauri.Alisema mabadiliko hayo ni uanzishwaji wa hati ya Halmashauri ya Wilaya ya Kilombero, iwasilishwe Tamisemi kwa ajili ya kubadilishwa ili kupatiwa hati mpya ya Halmashauri ya Wilaya ya Mlimba, kulingana na mabadiliko ya mipaka na eneo la utawala.Alisema eneo la utawala la Halmashauri ya Wilaya ya Mlimba litakuwa na kata 16 ambazo ni Idete, Namwawala, Mofu, Mbingu, Igima, Mchombe, Mngeta, Chita, Chinganda, Chisano, Kalengakelu, Mlimba, Kamwene, Utengule, Masagati na Uchindile. Alisema kata hizo zina vijiji 62 na vitongoji 244, ambapo Makao Makuu ya Halmashauri ya Mlimba yatakuwa ni Kata ya Mngeta Tarafa ya Mngeta kwa mujibu wa tamko la Rais la Novemba 3, 2019.Mkuu wa wilaya alisema katika mabadiliko hayo, kata 10 zenye vijiji 37 na vitongoji 150 zilizokuwa Halmashauri ya Wilaya ya Kilombero zinahamishiwa Halmashauri ya Mji wa Ifakara, ambazo ni Signal, Kisawasawa, Kiberege, Mwaya, Mangula B, Mangula, Mkula, Sanje, Msolwa Stesheni na Kidatu.Mkutano wa Baraza Maalumu la Madiwani la Desemba 12, 2019 limeridhia kuhamisha kata kumi za Halmashauri ya Wilaya ya Kilombero kwenda Halmashauri ya Mji wa Ifakara na kubadilisha jina la Halmashauri ya Wilaya ya Kilombero kuwa Halmashauri ya Wilaya ya Mlimba, alisema DC Ihunyo.Alisema Baraza Maalumu la Madiwani, pia limekubali kata za Idete na Namwawala kuhamishiwa Tarafa ya Mngeta, ambazo hapo awali zilikuwa Tarafa ya Ifakara. Aidha, alisema baraza hilo linapendekeza kuwa Mchungaji Dk Getrude Rwakatare ambaye ni Mbunge wa Viti Maalumu, kuhudumia Halmashauri ya Wilaya ya Mlimba, kwa kuwa ni mkazi wa Kata ya Mchombe iliyo Tarafa ya Mngeta.Kwa upande wa Baraza la Madiwani la Halmashauri ya Mji wa Ifakara, katika kikao chake maalumu cha Desemba 12, 2019, lilisema limeridhia kata za Idete na Namwawala zilizokuwa katika Tarafa ya Ifakara, zihamishiwe na kusomeka katika Tarafa ya Mngeta katika Halmashauri ya Wilaya ya Mlimba. Alisema pia limeridhia kata 10 za Halmashauri ya Wilaya ya Kilombero, kuhamishiwa Halmashauri ya Mji wa Ifakara.Kabla ya kuongezewa kata 10 kutoka Halmashauri ya Wilaya ya Kilombero, halmashauri hiyo ilikuwa na kata tisa, vijiji 11, vitongoji 64 na mitaa 33, ambayo makao yake bado ni Kata ya Kibaoni Tarafa ya Ifakara. Alisema awali Halmashauri ya Mji wa Ifakara ilikuwa na kilometa za mraba 385.665 na baada yaa kuongezewa kata hizo 10, itakuwa na kata 19, vijiji 48, vitongoji 214 na mitaa 33, na ukubwa wa kilometa za mraba 6,183.036.  <topic>: KITAIFA 